《闰七月十五日夜泊沧州看月》
清代·章恺

鳌背西风蓬岛客，扁舟来看长芦月。海霞销尽暮天高，万里秋芦铺玉雪。

静浪初惊琼塔浦，浑波亦作冰壶洁。樯镫岸火两微茫，烟笛风讴共清绝。

我从抱病红梨馆，屈指清蟾几圆缺。三年江海未归心，今宵合共灵娥说。

白蕉两袖太凄冷，绿蚁一樽相映热。夜深凉水浸般窗，梦绕仙人白银阙。

作者简介：浙江嘉善人，字虞仲，号北亭。乾隆十年进士，官编修。工诗词。有《北亭集》、《蕉雨秋房词》、《杏花春雨楼词》。